Dukhobortsene
Store norske leksikon,Religion og filosofi,Religioner og livssyn,Kristendom,Kristne trossamfunn
Dukhobortsene var en russisk religiøs sekt som oppstod på midten av 1700-tallet. Sekten var påvirket av kvekerne og påberopte seg Den hellige ånds indre åpenbaring. Det vil si at de opplevde Gud i form av Den hellige ånd inni seg, som en veldig sterk og varm kraft og gjerne også som et slags lys. De forkastet alle ytre ritualer og utsmykning av kirker, dogmene om treenigheten og Kristi guddom.
Dukhobortsene var gjennom tidene gjenstand for flere forfølgelser i Russland. Den verste var kanskje den under tsarene Aleksander 3. og Nikolai 2., da Lev Tolstoj tok seg av deres sak og hjalp dem til å utvandre. Medlemmer av sekten etablerte nye samfunn i Saskatchewan i Canada. De kom siden i konflikt med kanadiske myndigheter, fordi de ikke ville anerkjenne noen øvrighet. Les mer i Store norske leksikon Religion i Russland kristendom